b'\n_START_ARTICLE_\nMoffen\n_START_PARAGRAPH_\nMoffen er en \xc3\xb8y som ligger nord for utl\xc3\xb8pet av Wijdefjorden p\xc3\xa5 nordsiden av Spitsbergen p\xc3\xa5 Svalbard. \xc3\x98ya er helt flat og er derfor lett tilgjengelig for sj\xc3\xb8pattedyr. \xc3\x98ya er et s\xc3\xa6rlig viktig hvileomr\xc3\xa5de for hvalross, som finnes i store kolonier p\xc3\xa5 \xc3\xb8ya. \xc3\x98ya er ogs\xc3\xa5 en viktig hekkeplass for fugler._NEWLINE_\xc3\x98yas totale areal er ca. 4,8 km2. H\xc3\xb8yeste punkt omtrent 2 moh._NEWLINE_Navnet kommer av det nederlandske Moffen som er et nedsettende ord for tyskere (Jansz 1651), eller tysk Muffen (Martens, 1675)._NEWLINE_Hele \xc3\xb8ya er inkludert i Moffen naturreservat og er en del av Nordvest-Spitsbergen nasjonalpark._NEWLINE_Det er ferdselsforbud p\xc3\xa5 \xc3\xb8ya i perioden 15. mai \xe2\x80\x93 15. september, inkludert en 300 meter lang sone ut i sj\xc3\xb8en regnet ved lavvann._NEWLINE_Hvalrossene og plasseringen rett nord for 80\xc2\xb0 gj\xc3\xb8r Moffen til et popul\xc3\xa6rt m\xc3\xa5l for cruiseskip langs Svalbard-kysten, men p\xc3\xa5 grunn av ferdselsforbudet m\xc3\xa5 de holde seg litt p\xc3\xa5 avstand.'